ΓΡΑΠΤΗ ΕΡΩΤΗΣΗ E-2300/97 υποβολή: Patricia McKenna (V) προς την Επιτροπή (3 Iουλίου 1997)

Θέμα: Ιρλανδία και εκπομπές διοξειδίου του άνθρακα

Κατά τη συνεδρίαση του Συμβουλίου Υπουργών Περιβάλλοντος της ΕΕ του Μαρτίου 1997 συμφωνήθηκε ότι η Ιρλανδία μπορούσε να αυξήσει από τώρα έως το 2010 τις εκπομπές διοξειδίου του άνθρακα (CO2) κατά 15%. Ενώ για τις περισσότερες άλλες χώρες ΕΕ ορίσθηκαν στόχοι για τη μείωση των εκπομπών, για την Ιρλανδία έγινε ειδική διευθέτηση για να της επιτραπεί να συνεχίσει με τα προγράμματα βιομηχανικής αναπτύξεως που ακολουθεί.

Ωστόσο, μία πρόσφατη έκθεση του Ιδρύματος Οικονομικής και Κοινωνικής Έρευνας (Economic and Social Research Institute - ESRI), του πρωτίστου φορέα οικονομικής έρευνας στην Ιρλανδία, προβλέπει ότι επί τη βάσει των ισχυουσών πολιτικών η Ιρλανδία θα φθάσει να εκπέμπει το 2010 ετησίως 55 εκατ. τόννους CO2 - μία αύξηση 82,5% επί των στοιχείων του 1990.

Δύναται η Επιτροπή να παράσχει πληροφορίες περί του πώς παρακολουθεί ότι η Ιρλανδία τηρεί την απόφαση του Συμβουλίου του Μαρτίου όσον αφορά τις εκπομπές CO2; Σε ποιές ενέργειες σχεδιάζει να προβεί για να εξασφαλίσει ότι θα ισχύσουν οι ποσοστώσεις κατά κράτος οι οποίες ορίσθηκαν στη συγκεκριμένη συνεδρίαση;

Aπάντηση της κας Bjerregaard εξ ονόματος της Επιτροπής (9 Σεπτεμβρίου 1997)

Το Συμβούλιο Περιβάλλοντος εξέδωσε, στις 24 Ιουνίου 1993, την απόφαση 93/389/ΕΟΚ ((ΕΕ L 167 9.7.1993. )) για έναν μηχανισμό παρακολούθησης των προερχομένων από ανθρώπινες δραστηριότητες εκπομπών CO2 και άλλων αερίων, που συμβάλλουν στο φαινόμενο του θερμοκηπίου και δεν υπάγονται στις διατάξεις του Πρωτοκόλλου του Μόντρεαλ, μέσα στην Κοινότητα, ως μέρος της συνολικής στρατηγικής για τον περιορισμό των εκπομπών CO2 και τη βελτίωση της ενεργειακής απόδοσης.

Ο μηχανισμός παρακολούθησης εξυπηρετεί τον διπλό σκοπό της παρακολούθησης της προόδου προς τη σταθεροποίηση των εκπομπών CO2 έως το έτος 2000 στα επίπεδα του 1990 σε ολόκληρη την Κοινότητα και της εκπλήρωσης των από κοινού της Κοινότητας βάσει της Σύμβασης-πλαισίου για τις κλιματικές μεταβολές, στην οποία η Κοινότητα και τα κράτη μέλη είναι συμβαλλόμενα μέρη και η οποία ετέθη σε ισχύ στις 21 Μαρτίου 1994.

Στα συμπεράσματά του της 22ας και 23ης Ιουνίου 1995, σχετικά με την κοινοτική στρατηγική για τις κλιματικές μεταβολές, το Συμβούλιο καλεί την Επιτροπή να προπαρασκευάσει πρόταση για την τροποποίηση της απόφασης του Συμβουλίου της 24ης Ιουνίου 1993, ούτως ώστε να μπορέσει να γίνει αξιολόγηση των εκπομπών μετά το έτος 2000. Στο πλαίσιο αυτό και δεδομένου ότι η απόφαση είναι το κυριότερο μέσο για την αξιολόγηση της προόδου όσον αφορά την εφαρμογή σε κοινοτικό επίπεδο, των πολιτικών και μέτρων για τις κλιματικές μεταβολές η Επιτροπή προτείνει τις αναγκαίες τροποποιήσεις στο κείμενο της απόφασης ώστε να καταστεί δυνατή η προσαρμογή της διαδικασίας στα σύγχρονα δεδομένα, και ιδιαίτερα η παρακολούθηση μετά το 2000 των περιορισμών και μειώσεων των εκπομπών αερίων που συμβάλλουν στο φαινόμενο του θερμοκηπίου. Προς το παρόν, η αναθεώρηση της απόφασης 93/389/ΕΟΚ ευρίσκεται υπό διαβούλευση στο Κοινοβούλιο ((COM (96) 369. )).

Το Συμβούλιο καθόρισε, στις 3 Μαρτίου 1997, διαπραγματευτική θέση της Κοινότητας για τις διαπραγματεύσεις σχετικά με πρωτόκολλο που πρόκειται να εγκριθεί στο Κυότο της Ιαπωνίας (Δεκέμβριος 1997). Αποφάσισε επίσης ότι»...ένας δείκτης εκπομπών για κάθε κράτος μέλος το έτος 2010 θα κατευθύνει τον προσδιορισμό της συμβολής κάθε κράτους μέλους στον στόχο της μείωσης που θα πρέπει να επιτευχθεί το 2010 από ολόκληρη την Κοινότητα, βάσει της έκβασης των διαπραγματεύσεων επί του πρωτοκόλλου». Ο δείκτης για την Ιρλανδία είναι + 15% το 2010 σε σύγκριση με το 1990. Οποιοδήποτε και να είναι το αποτέλεσμα του πρωτοκόλλου του Κυότο, θα πρέπει να εφαρμοστούν στο μέλλον κοινές και συντονισμένες πολιτικές και μέτρα, επιπλέον των εθνικών μέτρων. Η Επιτροπή θα υποβάλλει σύντομα μια ανακοίνωση ευρείας βάσης σχετικά με τις κλιματικές μεταβολές, στην οποία θα συμπεριλαμβάνονται τα στοιχεία αυτά.